
BROŞURĂ INFORMATIVĂ

Manual pentru pacienţi

Acest manual reprezintă un ghid pentru persoanele care suferă de fobie socială. El poate fi folosit atât pe parcursul intervenţiei psihologice- pentru monitorizări şi notarea experienţelor legate de tulburare (ca un material adiţional pe lângă întâlnirile cu psihologul clinician), cât şi după terminarea intervenţiei – pentru prevenirea recăderilor, pentru identificarea şi rezolvarea noilor probleme cotidiene. 

Introducere
Fobia socială este o tulburare de anxietate care se poate trata. Utilizând acest manual vei avea posibilitatea de a te informa privind natura anxietăţii şi fobiei sociale. De asemenea vei avea oportunitatea de a învăţa abilităţi cu ajutorul cărora să ai un control mai mare asupra anxietăţii tale şi să fii mai puţin îngrijorat(ă) privind evaluările celorlalte persoane.

Învăţarea acestor abilităţi cere timp şi efort. Pentru a fi eficiente şi pentru a te ajuta să-ţi rezolvi problemele, ele trebuie practicate regulat. Cu cât vei exersa mai mult, cu atât ele te vor ajuta mai mult. Totul depinde de tine.

Capitolul 1. Natura anxietăţii şi fobiei sociale

Fobia socială este definită ca o teamă intensă şi persistentă în situaţii sociale sau de performanţă, în care individul este expus unor persoane nefamiliare sau scrutinului celorlalti (DSMIV).

 Fobia socială este frica de a fi evaluat, dezaprobat sau de a fi în centrul atenţiei. Deci, ceea ce este important este frica de a nu fi evaluat negativ. Persoanele care au fobie socială se tem să nu fie criticate sau să nu pară incompetente în anumite situaţii sociale (această constatare  implică  prezenţa lor în diferite situaţii sociale).

Persoanele cu fobie socială cred că evaluarea negativă poate să apară când:

· apar diverse modificări fiziologice (ex: când roşesc, transpiră, tremură, sunt crispate, incordate, etc...) 

· fac sau spun ceva neadecvat, stânjenitor

· fac greşeli

Alţii pot să creadă că anumite aspecte ale ţinutei fizice sau ale comportamentului lor pot să favorizeze îndreptarea atenţiei numai asupra lor şi chiar apariţia criticilor.
Situaţiile în care poate să apară frica pot fi multiple: vorbitul în public, locul de muncă, scrisul, petreceri, convorbirile telefonice, mâncatul sau băutul în public, folosirea toaletei publice, utilizarea transportului în comun, etc. Persoanele cu fobie socială vor crede că în aceste situaţii vor părea ca fiind stânjenitoare, iar acest lucru va fi evident pentru celelalte persoane şi va favoriza evaluarea lor negativă. Aceste situaţii sunt fie suportate cu o anxietate (frică) şi disconfort intens (încordare, crispare, etc.., fie evitate.

De cele mai multe ori această frică este excesivă şi iraţională. În situaţiile sociale pentru cei mai mulţi fobici este greu să admită că frica lor este iraţională, dar după ce ea a trecut, cei mai mulţi se liniştesc. Dacă aveti îndoieli că frica dumneavoastră este iraţională şi excesivă, atunci întrebati-vă: “ De ce am venit la psiholog-psihoterapeut ?”.     

1.1. Care este diferenţa dintre fobie socială şi timiditate 

Multe persoane se descriu ca fiind timide, deşi nu le este clar ce înseamnă acest lucru. Timiditatea apare în cele mai multe cazuri pe parcursul copilăriei, dar de cele mai multe ori, se diminuează odată cu trecerea timpului. Pentru a  evidenţia diferenţa dintre fobia socială şi timiditate, voi recurge la următorul exemplu.

Pentru unii (cei timizi), anumite situaţii sociale (vorbitul în public, participarea la o întâlnire în care majoritatea persoanelor sunt necunoscute) cauzează un anumit nivel de anxietate, frică, însă acest lucru nu va constitui o preocupare sau un motiv de îngrijorare. Odată ce sunt acolo, se adaptează situaţiei respective şi vor deveni mai puţin anxioşi, iar data viitoare se vor simţi mai bine. Persoanele nu se aşteaptă să fie evaluate negativ. Lucrurile stau diferit în cazul unei persoane cu fobie socială. Ea va începe să devină ingrijorată, va simţi discofort în situaţia respectivă, iar data viitoare preocupările ei vor deveni şi mai accentuate. Deci, am putea spune că timiditatea exagerată, care cauzează nelinişte, anxietate şi evitarea anumitor situaţii  este fobia socială.

1. 2. Cât de comună este fobia socială?

Se estimează că aproximativ 5% din populaţie are probleme privind interacţiunile sociale, fobiile sociale,  dar doar o persoană din zece din această populaţie urmează un tratament pentru fobie socială.

1.3. Cauza fobiei sociale

Cauza fobiei sociale nu este una generală, valabilă pentru toate persoanele. Ea nu poate fi atribuită unei persoane sau unei situaţii. Unele persoane sunt mai vulnerabile decât altele la apariţia tulburărilor de anxietate. Acele persoane care sunt foarte sensibile la critică, care sunt preocupate să creeze impresii pozitive sunt mai susceptibile pentru fobia socială. Aceste preocupări, atitudini sunt învăţate în copilărie, de-a lungul experienţei de viaţă. Deci, cauza fobiei nu este una generală, ci diferă  de la individ la individ.

1.5. Tratarea fobiei sociale

Pentru tratarea fobiei sociale se ţin seama de următorii paşi:



1.Controlul anxietăţii şi panicii (în special controlul modificărilor fiziologice)
2.Corectarea gândurilor negative

      3.Implicarea în interacţiuni sociale

1.5. Panica

Panica constă în apariţia bruscă şi neaşteptată a unui sentiment de frică, care este asociat cu impresia că nu poate fi controlat. Acest sentiment poate fi însoţit de unele dintre următoarele simptome:

· Ameţeală sau dureri de cap

· Furnicături la degete sau picioare

· Încordare sau crispare

·  Durere la nivelul pieptului

· Transpiraţie şi tremurături

· Roşeaţă

· Voce  răguşită sau nesigură

· Greaţă şi frica de a nu vomita

· Senzaţii de căldură sau răceală

· Sentimentul de nerealitate

·  Modificări ale respiraţiei şi ale bătăilor inimii

· Un sentiment de neputinţă de a-şi aduna gândurile şi de a vorbi

· Dorinţa de a fugi din situaţia respectivă

· Frica de moarte

· Frica de a nu o lua razna, de a nu înnebuni, etc.
De la individ la individ pot apărea oricare dintre aceste simptome sau nici unul, iar unele pot fi percepute ca fiind mai neplăcute şi mai stresante decât celelalte. În cazul fobiei sociale, persoana are anumite credinţe conform cărora anumite simptome pot să determine evaluări negative din partea celorlalte persoane. Când aceste simptome sunt severe, persoana recurge chiar la evitarea situaţiilor sociale.

Când panica apare pentru prima oară, ea poate fi foarte înfricoşătoare, dar după mai multe astfel de experienţe, unii se resemnează şi evită mai puţin situaţiile care provoacă frica.

Deşi panica pare să apară din senin, lucrurile nu stau deloc aşa: panica apare în situaţii presante, obositoare, neplăcute şi este mai puţin frecventă atunci când persoana se simte în siguranţă şi este relaxată.  De obicei aceste sentimente de panică sunt precedate  şi însoţite de gânduri negative, chiar dacă persoana nu reuşeşte să le observe. Cei mai mulţi învaţă  să prevină apariţia panicii prin evitarea situaţiilor în care riscul de apariţie a panicii este mai mare (situaţiile din care scăparea este dificilă sau în care s-ar putea observa uşor că sunt penibili) nerealizand faptul că pe termen scurt acest lucru are consecinţe benefice (scade frecvenţa panicii), dar pe termen lung are urmări negative (frica faţă de anumite situaţii creşte iar nevoia de evitare a acestor situaţii este şi mai puternică). O altă problemă care ar putea să apară este anxietatea anticipatorie- frica persoanei ca în anumite situaţii se va face de râs, că pentru ceilalţi este greu să îi suporte prezenţa sau pur şi simplu ceilalţi vor observa că se petrece ceva cu ea. Astfel, panica şi fobia socială pot să controleze viaţa unei persoane, care depune eforturi considerabile pentru a vedea ce să facă în cazul apariţiei panicii sau pentru evitarea situaţiilor provocatoare de frică şi anxietate.

Exerciţiu: faceţi o listă cu situaţiile  care vă îngrijorează că ar putea să provoace  panică:

1.....……………………………………….

2….....…………………………………….

3…….....………………………………….

4……….....……………………………….

1.6. Anxietatea

Anxietatea este o modalite prin care organismul face faţă stresului şi ea implică modificări la nivel fiziologic, comportamental şi cognitiv (apariţia unor gânduri).

Exemplu: o persoană traversează un câmp. Deodată, se iveşte un câine ciobănesc, care se aproprie lătrănd de persoană. Aceasta sesizează şi evaluează pericolul “S-ar putea să mă muşte” (modificări cognitive) şi aleargă (modificări comportamentale) până la gardul din apropiere, pentru a trece dincolo de el.

Automat apar o serie de modificări la nivel fiziologic deoarece creierul sesizează pericolul şi transmite anumite mesaje în diferite părţi ale corpului.

· Creşterea ritmului bătăilor inimii şi a presiunii sanguine

· Transpiraţie

· Îmbunătăţirea circulaţiei sanguine la nivelul muşchilor, care sunt pregătiţi pentru acţiune

· Diminuarea secreţiei de  salivă; gură uscată 

· Respiraţie rapidă

· Ficatul eliberează zahăr pentru producerea de energie

· Contracţia sfincterului urinal

· Încetinirea digestiei

….. şi astfel călătorul este capabil să ajungă rapid la gard şi să treacă dincolo.

Acest răspuns de “luptă sau fugă” este folositor pe termen scurt, în general când pericolul poate fi evitat prin depunerea unui efort fizic. Lucrurile nu stau aşa în cazul stresorilor de lungă durată: de exemplu fuga sau efortul fizic nu ne ajută cu nimic atunci când nu ne împăcăm bine cu şeful.

Acest răspuns de “luptă sau fugă”, de activare şi alertă fiziologică este esenţial pentru atingerea unui anumit nivel de performanţă în diferite activităţi. De exemplu dacă suntem total relaxaţi atunci când ne jucăm un joc, când împăcăm doi copii care s-au certat, când discutăm cu şeful- nu vom reuşi să dăm tot cei mai bun din noi. Pentru a face ceva într-adevăr bine, trebuie să ne implicăm, să fim alerţi. De aceea un anumit nivel de anxietate (implicare, activare fiziologică) este necesar pentru realizarea eficientă a  activităţilor cotidiene. Acest lucru poate constitui o problema pentru fobici, care din dorinţa de a evita orice fel de anxietate, îşi limitează posibilităţile de a da tot ceea ce este mai bun.

Este important să controlăm nivelul anxietăţii. Când oamenii devin prea anxioşi, performanţele lor în diverse activităţi scad deoarece anxietatea interferează cu abilitatea de a gândi clar şi de a acţiona adecvat. Relaţia dintre anxietate şi performanţă este prezentată în graficul de mai jos. 

                               foarte mic           activat                 ridicat 
Pe parcursul acestui program vei învăţa cum să rămâi calm în anumite situaţii şi mai alert în situaţiile mai dificile. În urma studierii graficului se observă că cele mai bune performanţe se obţin atunci când nivelul de anxietate este optim-adică mediu. Ideea este să învăţi să-ţi controlezi anxietatea nedorită şi să nu deveni îngrijorat(ă) în cazul unui nivel de anxietate mediu, rezonabil.

Capitolul 2- Anxietatea şi hiperventilaţia

Aşa cum reiese din capitolul anterior, o caracteristică a anxietăţii o constituie modificările de la nivel fiziologic (sunt evidente în momentul în care apare reacţia de “fugă sau luptă”). În mod normal ele se diminuează odată cu dispariţia pericolului, dar în cazul  persoanelor cu fobie socială, gândurile anxioase vor continua să menţină această stare de activare fiziologică. Astfel, se formează cercul vicios: simptomele fiziologice vor determina apariţia de noi gânduri dezadaptative, iar acestea la rândul lor vor alimenta starea de activare fiziologică. Una dintre modalităţile la care se poate recurge pentru ruperea acestui cerc vicios  sunt tehnicile de relaxare şi de control al respiraţiei. De asemenea şi medicamentaţia administrată (benzodiazepine: Serepax, Xanax, Ativan) poate fi eficientă, dar ea poate să aibă şi o serie de dezavantaje: efectul ei este de scurtă durată, poate duce la dependenţă şi la urmări nedorite şi nu determină apariţia unui sentiment de auto control asupra simptomelor anxietăţii, aşa cum se întâmplă în cazul intervenţiei psihologice.

2.1. Hiperventilaţia

Pentru început ne vom focaliza doar asupra unui aspect al reacţiei de “fugă sau luptă”- şi anume asupra creşterii ritmului   respiraţiei.

Pentru a supravieţui, organismul are nevoie de oxigen. Acesta este inspirat din aer şi ajunge la nivelul plămânilor de unde este transportat prin sânge la toate celulele organismului. Celulele folosesc oxigenul pentru realizarea lanţului de reacţii şi ulterior elimină dioxidul de carbon, care prin sânge ajunge în plămâni şi este expirat. Un control eficient al reacţiilor organismului depinde de menţinerea unei balanţe între cantitatea de oxigen şi cea de dioxid de carbon. Acestă balanţă se poate menţine printr-o respiraţie adecvată. O respiraţie prea rapidă va avea ca şi efect scăderea nivelului de dioxid de carbon. Deci, hiperventilaţia este definită ca fiind un ritm de respiraţie prea rapid pentru nevoile organismului la un anumit moment. Atunci când nevoia de oxigen şi producerea de dioxid de carbon creşte (în timpul exerciţiilor fizice) şi ritmul respiraţiei ar trebui să crească adecvat. Iar în cazul în care nevoia de oxigen şi producerea de dioxid de carbon scade (în timpul relaxării) ar trebui să scadă şi ritmul respiraţiei.

Deşi, respiraţia este un proces automat, care se realizează de la sine, ea poate fi controlată: e relativ uşor pentru noi să ne ţinem respiraţia câteve secunde (în timp ce înnotăm pe sub apă) sau să mărim ritmnul ei (când dorim să umflăm un balon).

Hiperventilaţia  produce două categorii mari de simptome:

1. Simptome “centrale”

· Ameţeală

· Uşoare dureri de cap

· Confuzie

· Sentimentul de nerealitate

· Vedere înceţoşată

2. Simptome “periferice”

· Creşterea  bătăilor inimii pentru a pompa mai mult sânge în organism
· Amorţeală şi furnicături la extremităţi
· Mâini reci şi umede
· Încordare musculară/crispare
De asemenea, hiperventilaţia poate determina apariţia  altor consecinţe:

· ca urmare a faptului că  este greu să respiri rapid, poate să apară oboseală şi epuizare

· de obicei cei care respiră prea rapid au tendinţa de a folosi muşchii pieptului pentru a respira în locul celor diafragmatici; acest lucru duce la oboseală şi contractura acestor muşchi, şi chiar la apariţia durerilor severe la nivelul pieptului

Dacă respiraţia adâncă şi rapidă persistă, atunci pot să apară şi alte simptome, care sunt rezultatul unei reacţii automate de apărare a organismului pentru a scădea nivelul dioxidului de carbon. Aceste reacţii (ameţeală, respiraţie dificilă, paralizia temporară a muşchilor din diverse părţi ale corpului, angoasa că se va întâmpla ceva, pierderea cunoştinţei) determină revenirea nivelului de dioxid de carbon la normal.

Hiperventilaţia nu este periculoasă. O creştere a ritmului respiraţiei este o caracteristică a răspunsului de "fugă sau luptă", este un răspuns natural de apărare a organismului în caz de pericol. Astfel, percepţia pericolului determină hiperventilaţie şi apariţia reacţiei de "fugă sau luptă", care este urmată de frică şi gânduri anxioase (de exemplu: cele mai multe persoane cu fobie socială sunt îngrijorate că în timpul panicii îşi vor pierde controlul şi vor face ceva neadecvat, penibil). De fapt, chiar şi în cele mai stresante situaţii, noi avem posibiliatea să decidem ce să facem -să fugim sau să luptăm.

Trebuie să-ţi demonstrezi că poţi să controlezi  simptomele hiperventilaţiei. Cu ajutorul exerciţiilor vei învăţa să  produci deliberat aceste simptome şi să le opreşti atunci când doreşti. Totul depinde de cât de mult vei practica. Simptomele care apar în cazul hiperventilaţiei diferă de la persoană la persoană: chiar unele persoane nici nu-şi dau seama de existenţa hiperventilaţiei datorită manifestărilor ei foarte subtile.

Relaţia dintre stresorii care preced apariţia hiperventilaţiei, reacţia ta fizică şi psihologică la hiperventilaţie, sunt prezentate în figura de mai jos:

          Perceperea senzaţiilor corporale

                    Gânduri catastrofice

Situaţii care au fost asociate cu panică
perceperea unui pericol iminent

nelinişte

hiperventilaţie


senzaţii corporale

Interpretarea senzaţiilor ca fiind catastrofice
-acest lucru alimentează ceilalţi paşi  anteriori şi menţine cercul vicios

2.2. Recunoaşterea hiperventilaţiei
Primul pas în prevenirea şi controlul hiperventilaţiei este conştientizarea ritmului respiraţiei tale. Încearcă să-ţi monitorizezi ritmul respiraţiei: pentru un minut, numără respiraţiile şi, chiar dacă e dificil la început, încearcă să nu-ţi modifici ritmul respiraţiei. Cronometrează-te şi scrie răspunsul aici: ______
Acum ia în considerare următoarele aspecte:
· Respiri prea rapid?
Majoritatea persoanelor respiră de 10-12 ori pe minut (o respiraţie constă dintr-o expiraţie şi o inspiraţie). Dacă respiri de mai multe ori, atunci trebuie să-ţi reduci numărul respiraţiilor. Cu ajutorul monitorizărilor regulate ale respiraţiei, poţi determina dacă hiperventilaţia ta este doar episodică (apare în cazul episoadelor de anxietate şi depresie) sau este ceva obişnuit.

· Este respiraţia ta prea adâncă?
Când inspiri ţi se întâmplă adesea să-ţi simţi pieptul gata să explodeze? Acest tip de respiraţie va reduce nivelul dioxidului de carbon foarte rapid şi va duce la apariţia anxietăţii. Ar trebui să înveţi să foloseşti muşchii abdomenului atunci când respiri.

· Oftezi şi caşti mai des decât ceilalţi?
Oftatul şi căscatul sunt forme ale hiperventilaţiei. Ele au tendinţa de a apărea  în perioadele de depresie şi implică o inspiraţie excesiv de adâncă.

· Te simţi încordat, anxios şi preocupat?
  În aceste situaţii riscul de a avea hiperventilaţie este foarte mare.

· Mănânci neregulat?
Eşti cumva prea ocupat să mănânci regulat sau ţii regim? Acest lucru determină scăderea presiunii şi a nivelului de zahăr din sânge iar aceste modificări pot duce la hiperventilaţie. Asigură-te că mănânci regulat şi că te hrăneşti în mod echilibrat.

· Consideri că fumezi prea mult sau că bei prea multă cafea?
Cafeaua e un stimulent care duce la accelerarea reacţiei de "fugă sau luptă". Încearcă să reduci numărul de ţigări şi de cafele consumate zilnic.

· Dormi suficient?

Oboseala excesivă predispune la anxietate şi la hiperventilaţie.

· Respiri pe gură ?
E posibil ca respirând pe gură să accelerezi ritmul respiraţiilor. Dacă nu ai probleme nazale, ar fi indicat să respiri pe nas.

· Te enervezi uşor şi nu te poţi exterioriza ?
Învaţă să îţi exprimi emoţiile. Fiind asertiv vei învăţa să îţi reduci tensiunea.

· Eşti prea conştiincios? Munceşti prea mult, prea repede sau încerci să fii perfect ?
Nu fi nerăbdător, acordă-ţi timp. Vei câştiga mai mult rămânând calm şi lucrând într-un ritm rezonabil. Nu-ţi fixa scopuri exagerate.

2.3. Tehnici de încetinire a respiraţiei

Să le aplici când simţi primele simptome ale anxietăţii sau ale panicii.
Mai întâi trebuie să recunoşti primele semne ale unei respiraţii prea rapide şi imediat să urmezi paşii următori:

1. Ţine-ţi respiraţia şi numără până la 10 (nu trage adânc aer în

               piept înainte).

2. Când ajungi la 10, expiră şi spune cuvântul " relaxat", pe un ton  calm, liniştit.

3. Respiră rar, de aproximativ 6 ori: inspiră timp de 3 secunde, apoi expiră timp de 3 secunde. Acest ritm duce la aproximativ 10 respiraţii pe minut. Spune cuvântul "relaxat" de fiecare dată când expiri.

4. La sfârşitul fiecărui minut (după 10 respiraţii) ţine-ţi respiraţia pentru aproximativ 10 secunde, iar apoi continuă din nou exerciţiul.
5. Continuă să respiri în acest fel până când simptomele

               hiperventilaţiei se reduc.

Probabil îţi va fi greu să realizezi aceste exerciţii în situaţiile care generează anxietate, dar practicându-le îţi va fi din ce în ce mai uşor să obţi un control asupra respiraţiei tale.

Dacă vei face aceste exerciţii imediat după apariţia primelor simptome ale hiperventilaţiei, anxietăţii sau panicii- vei observa că simptomele se vor diminua în câteve minute şi nu vei mai trăi sentimentul de panică. Deci, este important pentru tine să înveţi să detectezi mai întâi  primele semne care indică apariţia anxietăţii. E mult mai uşor să previ panica, decât să-l opreşti. Cu cât vei exersa mai mult, cu atât îţi va fi mai uşor să controlezi apariţia unui atac de panică.

Fii atent !  Acum că ai înţeles cauzele panicii, nu-ţi fie frică că vei pierde controlul sau că o să fii penibil. Poţi avea control asupra atacului de panică dacă vei urma paşii prezentaţi mai sus.

2.4. Probleme care s-ar putea ivi în controlul respiraţiei

La un număr mic de persoane s-a observat o exacerbare a simptomelor anxietăţii în momentul realizării exerciţiului de modificare a respiraţiei. Acestă constatare se poate datora fie unei respiraţii prea rapide sau fie faptului că persoana este concentrată asupra respiraţiei sale. Dacă ţi s-a întămplat şi ţie, exersează în continuare şi vei observa cum anxietatea se va diminua.

Pentru multe persoane, realizarea acestor exerciţii pare nenaturală. Acest lucru este de aşteptat mai ales în cazul persoanelor a căror respiraţie era de multă vreme neregulată. Practicând aceste exerciţii, le vei simţi din ce în ce mai naturale şi mai plăcute. La început vei fi nevoit să recurgi la folosirea unui ceas pentru a te asigura că ritmul respiraţiei tale e suficient de lent. Cu timpul însă vei învăţa singur să evaluezi corect ritmul normal al respiraţiei.

2.5. Notarea zilnică a ritmului respiraţiei

Instrucţiuni:

Cel puţin pentru următoarele trei săptămâni ar trebui să practici aceste exerciţii de respiraţie de 4 ori pe zi, câte cinci minute. Tabelul următor te ajută să-ţi înregistezi ritmul respiraţiei înainte şi după fiecare exerciţiu.

Ritmul respiraţiei va trebui notat la orele arătate în tabel- cu excepţia cazurilor când în acel moment efectuezi acţiuni care să-ţi accelereze ritmul respiraţiei (ca de exemplu urcatul scărilor). În acest caz măsoară ritmul respiraţiei la 10 minute după terminarea activităţii. Încearcă să şezi sau să stai în picioare liniştit în timp ce îţi numeri respiraţiile. O respiraţie constă din o inspiraţie şi o expiraţie. Nu încerca să-ţi încetineşti ritmul respiraţiei în această etapă pentru că suntem interesaţi de aflarea ritmului normal al respiraţiei tale, şi nu de cât de bine poţi să încetineşti ritmul respiraţiei. Apoi dorim să efectuezi exerciţiul de respiraţie şi să notezi din nou- după terminarea exerciţiului, numărul de respiraţii. Astfel, terapeutul tău va putea verifica dacă ritmul respiraţiei tale se menţine scăzut şi după terminarea exerciţiilor. 

Unii oameni sunt îngrijoraţi că numarând respiraţiile, devin prea conştienţi de ele, iar acest lucru va influenţa ritmul respiraţiei. 

În cazurile grave în timpul crizelor de panică, când nu mai puteţi fi atent la respiraţia dumneavoastră pentru a controla-o, puteţi recurge la folosirea tehnicii pungii: inspiraţi şi expiraţi aerul dintr-o pungă (prin această tehnică, indiferent de rapiditatea respiraţiilor tale, creşte  diozidul de carbon şi scade oxigenul şi se menţine astfel echilibrul şi se împiedică apariţia simptomelor hiperventilaţiei).

Capitolul 3. Tehnici de relaxare

3.1. Ce sunt tehnicile de relaxare ?

Relaxarea este o tehnică prin care se diminuează tensiunea fizică şi cea psihică. Când suntem relaxaţi, impulsurile care ajung la nivelul creierului scad şi acest lucru favorizează apariţia unui sentiment de calm, atât la nivel fizic, cât şi mental. Relaxarea musculară are un efect multiplu asupra sistemului nervos, şi de aceea e văzută  ca un tratament atât la nivel fizic, cât şi psihic.
3.2 Componentele tehnicilor de relaxare
Pentru a-ţi controla anxietatea, emoţiile şi modul în care te simţi, este important să înveţi să te relaxezi. Pentru acest lucru, trebuie să:

- înveţi să recunoşti tensiunea

- înveţi să-ţi relaxezi corpul în general
- înveţi să-ţi elimini tensiunea din anumiţi muşchi

3.3 Recunoaşterea  tensiunii

Pentru recunoaşterea tensiunii trebuie să fii atent la localizarea ei în corpul tău şi la modul în care se manifestă (de exemplu durere, slăbiciune, oboseală musculară). De asemenea trebuie să observi care din evenimentele cotidiene au tendinţa să conducă la tensiune.

3.4 Exerciţii de relaxare - Una dintre cele mai utile tehnici de relaxare este trainingul autogen care poate fi învăţat strict sub supravegherea terapeutului, după care vei exersa acasă exerciţiul. O altă tehnică de relaxare este relaxarea progresivă Jacobson, care poate fi învăţată şi acasă.
Relaxarea musculară progresivă e o formă de relaxare care te va ajuta să ai un control mai mare asupra stării de tensiune. În acest tip de relaxare, muşchii sunt relaxaţi progresiv. Astfel, vei învăţa să recunoşti şi să diminuezi voluntar tensiunea musculară. Pentru a realiza acest lucru, e nevoie de cel puţin opt săptămâni de exerciţiu zilnic. S-a constatat că cei care beneficiază de efectele relaxării sunt persoanele care o practică regulat sau imediat ce remarcă primele semne ale tensiunii sau anxietăţii. Nu fi dezamăgit dacă nu vei atinge un nivel profund de relaxare după primele exerciţii - acest lucru poate fi realizat numai după o practică îndelungată, care cere răbdare. Cu cât vei practica mai mult relaxarea, cu atât ea va fi mai profundă, efectele ei vor fi de mai lungă durată, iar anxietatea se va reduce rapid. Exerciţiile de relaxare ar trebui făcute cel puţin o dată pe zi, de preferinţă înainte de activităţile dificile. E important ca în timp ce te relaxezi să nu trebuiască să te gândeşti la ceea ce ai de făcut în ziua respectivă (de exemplu ia telefonul din furcă în timp ce faci relaxarea). E bine să ceri sprijin în realizarea acestor exerciţii persoanelor cu care locuieşti, rugându-le să nu te deranjeze. Alege-ţi un scaun sau fotoliu confortabil, pe care poţi să-ţi sprijini capul şi umerii. Unele persoane preferă să stea întinse, dar nu recurge la această poziţie dacă simţi că te fură somnul: nu poţi învăţa să te relaxezi în timpul somnului. Dacă doreşti să utilizezi anumite metode pentru a adormi mai uşor, poţi recurge la ascultarea unor casete destinate  acestui scop. Cu timpul, vei constata că vei putea utiliza relaxarea într-o varietate de posturi şi situaţii. Dar în diversele situaţii cotidiene care necesită o vigilenţă sporită - ca de exemplu condusul unei maşini sau utilizarea calculatorului, nu vei putea atinge un nivel de relaxare musculară profundă.


După terminarea relaxării s-ar putea să te simţi ameţit şi să interpretezi această reacţie drept îngrijorătoare. Este un aspect normal, care va dispărea cu timpul. Încearcă să menţii starea de relaxare cât mai mult. 

Prezentarea paşilor:

1. Introducere: se alege o poziţie confortabilă într-un fotoliu sau culcat pe spate.

2. Acum închide uşor ochii şi respiră adânc de trei ori.

3. Strânge puternic pumnul drept astfel încât să simţi tensiune în mână şi antebraţ, ţine-l aşa, observă ce simţi. Bine, acum relaxează.

4. Repetă 3.

5. Repetă 3 şi 4 pentru pumnul stâng.

6. Strânge puternic pumnul drept şi îndoaie antebraţul astfel încât să simţi tensiune în antebraţ şi biceps, ţine-l aşa, observă ce simţi, acum relaxează.

7. Repetă 6.

8. Repetă 6 şi 7 pentru mâna stângă.

9. Acum repetă simultan 7 şi 8.

10. Strânge puternic muşchii din jurul ochilor astfel încât să simţi tensiune în jurul ochilor şi a frunţii, ţine aşa, observă ce simţi, bine, relaxează.

11. Repetă 10.

12. Strânge puternic maxilarul, ridică bărbia astfel încât muşchii cefei să fie contractaţi, observă ce simţi, bine, acum relaxează.

13. Repetă simultan 10 şi 12.

14. Împinge puternic pieptul în faţă şi trage umerii în spate, astfel încât să simţi tensiune în muşchii spatelui, ţine aşa, foarte bine, acum relaxează.

15. Repetă 14 şi în plus trage abdomenul asfel încât să simţi încordaţi muşchii abdomenului, ţine aşa, observă ce simţi, bine, acum relaxează.

16. Repeţi 15.

17. Respiră adânc de trei ori şi repetă simultan 9, 13 şi 15.

18. Ridici degetele de la picioare astfel încât să simţi o puternică tensiune în gamba şi coapsa dreaptă, ţine aşa, bine, acum relaxează.

19. Repetă 18.

20. Repetă 18, 19 pentru piciorul stâng.

21. Repetă 20 şi 19 simultan.

22. Respiră adânc de trei ori şi repetă simultan 9, 13, 15 şi 21. 

Fiecare exerciţiu durează aproximativ 20-30 de minute. 


1.Practicaţi cei 22 de paşi cel puţin de 3 ori în decursul a 2 zile.


2.Practicaţi paşii 1, 9, 17, 22 de cel puţin 3 ori în decursul a 2 zile.

3.Practicaţi paşii 1 şi 22 de cel puţin 3 ori în decursul unei zile.

3.5 Dificultăţi care apar în timpul relaxării


Unii oameni se plâng că nu se pot relaxa, că exerciţiile nu au efect pentru ei. Din moment ce toţi oamenii au structuri biologice similare, ar fi de aşteptat să nu apară diferenţe mari de la un individ la altul în privinţa efectelor acestor exerciţii. Motivele pentru care unii întâmpină dificultăţi în relaxare sunt factorii psihologici şi lipsa practicii. Aceste probleme pot fi depăşite dacă într-adevăr vrei asta. Dacă întâmpini probleme în timpul relaxării, ar fi bine să discuţi cu terapeutul tău. Mai jos sunt prezentate câteva din dificultăţile care pot să apară: 

"Sunt prea tensionat ca să mă relaxez"În acest caz, persoana foloseşte simptomele pe care le are ca un pretext pentru a nu se relaxa. Trebuie luaţi în calcul şi alţi factori care pot sta în calea relaxării.

"Nu-mi place ce simt în timpul relaxării"


Aproximativ 1 din 10 persoane afirmă că în timpul relaxării nu se simt confortabil şi că sunt chiar speriaţi. Acest sentiment de discomfort se datorează simptomelor pe care le-ai avut de mult timp. Nu trebuie să fii îngrijorat din acest motiv, deoarece sentimentul de discomfort va dispărea cu  timpul.

"Mă simt vinovat că pierd aşa mult timp"
Trebuie să vezi relaxarea ca un pas important al evoluţiei tale spre bine. Cele mai multe intervenţii psihologice necesită timp, în special psihoterapia. Acordă-ţi timp şi ţie şi sănătăţii tale. O meriţi. E dreptul tău.

"N-am nici când, nici unde să fac exerciţiile"
Adaptează-te situaţiei. Dacă nu-ţi permiţi 20 de minute, găseşte-ţi măcar 10 minute pe zi pentru a te relaxa. Relaxează-te seara, în timp ce partenerul tău citeşte un ziar. Nu e nevoie să fii singur pentru a te relaxa.  Nu-ţi propune să te relaxezi atunci când ai prefera să faci altceva, de exemplu să ieşi cu prietenii tăi. Dacă totuşi susţii că nu ai timp trebuie să te gândeşti ce alţi factori te împiedică să te relaxezi.

" Toate astea nu mă ajută cu nimic"
Din păcate mulţi oameni se aşteaptă să obţină rezultate excelente într-un timp foarte scurt. Nu poţi să rezolvi simptomele şi tensiunile care au persistat ani de zile în doar câteva şedinţe de relaxare. Ai răbdare. În timp, exerciţiile îşi vor face efectul. În loc să aştepţi ameliorări de la o zi la alta, stabileşte-ţi scopuri pe termen lung.

"Îmi trec prin minte o mulţime de lucruri"
În timpul reacţiei de "fugă sau luptă", te concentrezi asupra pericolului şi asupra modalităţilor de scăpare din situaţiile stânjenitoare. În timpul relaxării, aceste preocupări şi gânduri ar trebui să se diminueze, dar cei mai mulţi nu reuşesc acest lucru. Dacă ţi se întâmplă şi ţie, nu te îngrijora: acest lucru poate constitui un semn al progresului, al evoluţiei spre bine. Dacă într-adevăr îţi trec o mulţime de lucruri prin minte, încearcă treptat să te centrezi pe sugestiile pe care ţi le dai şi pe senzaţiile corporale care apar în timpul relaxării.

"Mi se pare ceva nenatural"

Dacă ai fost tensionat   o perioadă mai îndelungată de timp, este normal ca relaxarea să pară ceva nenatural. Cu ajutorul relaxării, îţi vei putea "reeduca" muşchii pentru a fi cât mai relaxaţi şi, de asemenea, îţi vei da seama de diferenţa care există între starea de relaxare şi tensiune.  La început această schimbare ţi se va părea mai neobişnuită, dar cu timpul vei învăţa să-i  faci faţă şi să te acomodezi ei.

Capitolul 4 – Modul în care gândim

Pentru a face faţă  fobiei sociale e important să conştientizezi ce-ţi trece prin minte în situaţiile care generează anxietate. Astfel vei înţelege de ce ţi-e frică de anumite situaţii şi vei învăţa cum să faci  faţă acestor situaţii.  Numim aceste gânduri ca fiind ”cogniţii” , iar această parte a intervenţiei care se focalizează pe cogniţii o numim “restructurare cognitivă”.

4.1. Importanţa modului în care noi gândim

Poate vi se pare surprinzător faptul că nu situaţiile şi evenimentele din exterior sunt cauza sentimentelor şi emoţiilor noastre. Şi vă întrebaţi: “Atunci, cine este cauza supărării noastre?”. Răspunsul este: modul în care noi vedem şi interpretăm lucrurile. 

Consideră următorul exemplu: trei oameni aşteaptă autobuzul. La un moment dat, ei văd autobuzul apropiindu-se, dar acesta nu se opreşte în staţie. Prima persoană începe să alerge după autobuz, să gesticuleze şi să strige- ea pare a fi nervoasă. A doua persoană se retrage într-un colţ şi începe să plângă- ea pare a fi necăjită. A treia persoană începe să râdă, considerând situaţia ca fiind amuzantă. Deci, acelaşi lucru s-a întâmplat tuturor persoanelor, dar ele au reacţionat diferit: nu evenimentul a fost cel care a cauzat aceste reacţii. Pentru a vedea de ce fiecare persoană a reacţionat aşa cum a reacţionat, ar fi bine să vedem ce le-a trecut prin minte. Astfel, prima persoană şi-a zis în gând: “De ce naiba nu a oprit şoferul. Voi întârzia la o şedinţă foarte importantă”, iar aceste gânduri au determinat-o să fie furioasă. A doua persoană şi-a început ziua prost, iar când autobuzul nu a oprit s-a gândit: ”O! nu. Nimic nu-mi merge bine astăzi. Mă simt mizerabil”. Iar a treia persoană:” Oaauu! Am timp să mă duc să beau o cafea până vine următorul autobuz”.

Scopul principal al acestei părţi din program este sa conştientizezi că judecăţile şi modul în care vezi o situaţie este responsabil de reacţia ta emoţională. Chiar dacă evenimentele sunt neplăcute sau situaţiile necomfortabile, nu ele determină: anxietate           depresie

                                        frică                   iritabilitate

                                        inferioritate        neajutorare

Starea ta emoţională este un rezultat al modului în care evaluezi şi etichetezi o anumită situaţie, şi nu un rezultat al caracteristicilor situaţiei respective. Atunci când evaluezi iraţional sau greşit o anumită situaţie sau atunci când te învinovăţeşti, te simţi prost. Deci, tu singur  eşti responsabil de crearea şi menţinerea unor stări emoţionale neplăcute. Nu faci acest lucru deliberat, dar de-a lungul timpului ţi-ai dezvoltat un mod de a gândi care te supără şi care distorsionează realitatea înconjurătoare. 

Aşa cum am văzut în prima parte a broşurii, răspunsul anxios, “de luptă sau fugă” este un răspuns automat care apare în prezenţa pericolului. Dar “pericolul” este un concept, el nu depinde de o situaţie particulară. De exemplu, a zbura cu avionul este periculos dacă nu ştii cum să conduci un avion, dar nu reprezintă un pericol dacă eşti pilot. Noi evaluăm o situaţie ca fiind periculoasă sau disconfortantă, dacă există o probabilitate de a  păţi ceva sau de a fi evaluat de  către ceilalţi.  Dacă etichetăm corect o situaţie  ca fiind periculoasă (a urca pe munte o pantă foarte abruptă), atunci activarea biologică care apare, are o funcţie adaptativă şi este corespunzătoare situaţiei respective. Însă, dacă o persoană etichetează greşit o situaţie ca fiind ca problematică sau periculoasă (frica unei persoane de a nu i se întâmpla ceva îngrozitor în timpul unei petreceri, sau frica unei persoane că poate induce şi celorlalţi starea ei-când de fapt nici una dintre cele două  nu sunt reale), atunci ea se va comporta  şi va reacţiona emoţional neadecvat. Etichetarea unei situaţii ca fiind problematică, penibilă, periculoasă sau nu, depinde de persoana rspectivă. De cele mai multe ori, etichetarea este greşită. Aceasta este problema centrală în cazul fobiei sociale.




Evaluarea, etichetarea unei situaţii, depinde în cazul fobiei sociale de mai mulţi factori:

· viziunea persoanei asupra lumii: cum se vede pe sine, pe ceilalţi, locul pe care îl ocupă intr-un colectiv, de relatiile pe care le are cu alte persoane

· experienţa anterioară a persoanei cu situaţii asemănătoare

· caracteristicile situaţiei: numărul de persoane, sarcina pe care o are de îndeplinit, importanţa   părerii celorlalte persoane, etc

Pe măsură ce oamenii învaţă că anumite situaţii sunt asociate cu stres, neplăcere, ei încep să anticipeze stresul chiar înainte de apariţia situaţiei respective. Un alt aspect care apare este generalizarea fricii, adică frica care era specifică doar pentru anumite situaţii limitate, devine o caracteristică pentru multe alte situaţii. 

De ce situaţiile sociale sunt considerate ca fiind penibile sau  periculoase? Eşti îngrijorat(ă) că te vei răni, sau vei păţi ceva la nivel fizic? Dacă nu este vorba de o astfel de frică, înseamnă că e vorba de ceva la nivel psihologic: stânjeneală, supărarea altor persoane, evaluarea  negativă a comportamentului tău de alte persoane. Multor persoane le este frică că simptomele anxietăţii duc la  evaluări negative şi la sentimentul de inferioritate, stânje-neală.    

Multe persoane se simt anxioase în situaţiile sociale fără  să aibă fobie socială. Pentru a testa ipoteza că cei cu anxietate socială au preocupări excesive privind opinia pe care celelalte persoane şi-o formează despre ei, e bine să recurgem la completarea chestionarului următor.

Chestionar de evaluare a fricii faţă de opinia celorlalte persoane

Instructiuni: Citeşte cu atenţie afirmaţiile de mai jos şi indică in dreptul fiecăreia, cu ajutorul scalei de mai jos, cât de caracteristice sunt pentru tine.


1= nu e deloc  caracteristic pentru mine


2=uşor caracteristic pentru mine


3=aşa şi  aşa (moderat de caracteristic)


4=foarte caracteristic  


5=extrem de caracteristic

1. Sunt ingrijorat(ă) de ceea ce cred ceilalţi despre mine, chiar daca imi dau seama ca nu este important

2. Nu sunt preocupat(ă) chiar daca ştiu că oamenii îşi formează o impresie nefavorabila  despre mine.*

3. De multe ori mi-e frică că ceilalţi vor observa lipsusurile, neajunsurile mele.

4. De puţine ori sunt  îngrijorat(ă) de  impresia pe care o fac asupra celorlalţi.*

5. Mi-e frica că ceilalţi nu mă vor aproba.

6. Mi-e frica ca ceilalţi mă vor critica.

7. Opinia pe care o au celelalte persoane despre mine nu mă deranjează.*

8. Când vorbesc cu cineva, sunt ingrijorat(ă) de ceea ce vor crede despre mine.

9. De obicei sunt preocupat(ă) de impresia pe care o fac.

10. Chiar daca ştiu că cineva mă evaluează sau mă judecă, acest lucru va avea un efect mic asupra mea.*

11. Uneori cred că sunt prea îngrijorat(ă) de ceea ce gândesc oamenii despre mine.

12. Deseori sunt îngrijorat(ă) ca voi spune sau face  ceva neadecvat.  

După completarea chestionarului, fiecărei afirmaţii îi va corespunde un scor cuprins între 1 şi 5. Însumează aceste scoruri şi vei obţine cota totală (pentru afirmaţiile în dreptul cărora se află o steluţă trebuie să recurgi la un mic calcul pentru aflarea scorului corect:- de exemplu dacă la a doua afirmaţie  ai obţinut 1 punct transformă-l în 5,  dacă ai obţinut 2 puncte transformă-le în 4, dacă ai 3 puncte lasă-le neschimbate, dacă ai 4 transformale în 2, iar dacă ai 5 în 1). 

Cota totală va  indica cât de  mult te preocupă obţinerea aprobării altor persoane. Majoritatea persoanelor obţin o cotă mai mică de 40. Dacă ai fobie socială, cota ta ar trebui să fie mai mare !


Multe persoane cu fobie socială afirmau că au întâlnit persoane care aveau comportamente asemănătoare cu cele pentru care ei se temeau, dar care nu erau îngrijoraţi (ex: o persoană care tremură şi se înroşeşte în timpul  examenelor, nu devine preocupată de aceste manifestări şi nu favorizează, astfel apariţia fobiei sociale). Un alt aspect interesant este faptul că aceste persoane fobice, care au întâlnit persoane care roşeau sau tremurau, nu credeau nimic rău despre persoanele respective. Ei nu fac evaluări negative despre alte persoane. Dar aceste persoane cu fobie, în general au un set de reguli şi standarde foarte ridicate, stricte şi severe, care nu se aplică şi celorlalte persoane.  În ciuda acestui fapt, ei se aşteaptă ca ceilalţi să-i evalueze în funcţie de aceste reguli.

     persoana cu fobie                          ce crede persoana cu fobie socială    crede                                   că ceilalţi gândesc despre ea

“Trebuie să fiu capabilă”                                      “Ce prost”

  “Eşecul mă termină”                                 “Nu se poate controla”

“Dacă văd că sunt anxios,                          “Ce e în neregulă cu el?”

     mă vor crede slab”                                         “Este penibil”

   “Va fi o catastrofă”

   “Vor începe să mă                                 “Nu mai am încredere în 

       dispreţuiască”                                              acea persoană”

Dacă frica de evaluări negative este cauza problemei atunci:

· Cât de rea, dezadaptativă crezi că este evaluarea negativă?

· Cât de frecvent ţi se întămplă să crezi că esti evaluat negativ?

Este foarte important să fii realist privind părerea pe care o au celelalte persoane asupra ta, deoarece:

Este de asemenea important să fii realist cu privire la câtă aprobare din partea celorlalte persoane ai nevoie.

Pe parcursul acestui program, vei învăţa să-ţi examinezi gândurile pe care le ai faţă de tine şi faţă de alte persoane. E foarte probabil să ai credinţe nerealiste şi nefolositoare (ne vom referi la aceste credinţe ca fiind iraţionale). Scopul acestui program este de schimba aceste credinţe, de a  le face raţionale şi folositoare în viata de zi cu zi. Când vei reuşi să nu mai etichetezi o situaţie ca fiind periculoasă (gândire iraţională), atunci corpul tău nu va mai reacţiona anxios. Nu ne propunen în acest program să eliminăm anxietatea din viaţa ta, deoarece sunt momente când ea ne ajută să controlăm situaţia, dar ne propunem să eliminăm acea anxietate iraţională şi nefolositoare, şi să ai controlul asupra diverselor situaţii.  

4.2. ABC-ul gândirii raţionale

Schema următoare sumarizează ceea ce s-a discutat anterior:

A                                                          C


Se presupune cã duce la

 De exemplu, autobuzul                                            De exemplu,       nu opreşte sã vã ia                                               nervos, bucuros, sunteti anxios

De fapt, gândurile intervin între A şi C.  Astfel asocierea e de fapt:


  A                                                         B                                                      C

determinã                                            

Ex: autobusul nu             “Voi întârzia la întâlnire”          nervozitate             opreşte sã vã ia           “Bine cã s-a întâmplat asa!”           bucurie

Pentru a schimba consecinţa negativă într-o consecinţă pozitivă trebuie să vă schimbaţi modul în care gândiţi.

4.3. Restructurarea cognitivă- schimbarea modului în care gândiţi

Pentru a realiza acest lucru este nevoie de multă practică. Primul pas constă în înţelegerea gândurilor pe care le ai şi care te determină să fii anxios. Următorul pas este să priveşti obiectiv fiecare dintre aceste gânduri şi să decizi dacă reprezintă o evaluare corectă a situaţiei. Dacă sunt nerealiste, va trebui să le înlocuieşti cu gânduri mai adaptative şi raţionale.

4.3.1. Identificarea gândurilor

Dacă gândurile tale sunt iraţionale şi disfunţionale, şi persistă de multă vreme, îţi va fi greu să le modifici. Nu este uşor să determini aceste gânduri deoarece majoritatea gândurilor noastre apar automat în diverse situaţii. Dar, cu cât exerzezi mai mult, cu atât îţi va fi mai uşor şi mai natural să detectezi si să evaluezi  raţionalitatea acestor gânduri.

O modalitate de a începe este să te foloseşti  de sentimentele de anxietate, frică, disconfort şi să mergi în sens invers. Dacă te simţi stânjenit, atunci înseamnă că trebuie să existe anumite gânduri care determină această stare emoţională. În orice situaţie în care te simţi supărat, anxios, întreabă-te: ?

· Cum ma simt?

· In ce situaţie am fost implicat de curînd?

· Ce părere am despre mine însumi?

· Ce cred despre persoanele din jurul meu?

· Ce părere am despre situaţie?

Următoarele aspecte sunt caracteristici ale gândurilor iraţionale şi s-ar putea să te ajute să  identifici aceste gânduri. Deci, gândurile iraţionale sunt:

Cu timpul vei observa că apelezi la o “colecţie de gânduri negative” de fiecare dată când eşti în diferite situaţii.

Oamenii care se prezintă la psiholog/terapeut pot avea frici multiple. De exemplu:

“Dacă vor vedea că sunt anxios, se vor întreba de ce”

“Îmi vor vedea anxietatea”                                        Diagnostic posibil

”Vor crede că sunt ciudat”                                          fobie socială   

“Vor spune şi altor persoane ce au văzut”

“Nu mă vor plăcea”

“Vor crede că sunt slab sau incapabil” 

“Nu voi fi în stare să fac faţă situaţiei”

“Voi  leşina”                                                                 Diagnostic posibil
“Voi pierde controlul”                                                           agorafobie

“S-ar putea să fac un atac de cord şi să mor”

Oameni cu diverse tulburări de anxietate pot să împărtăşească frici asemănătoare. Dar, pentru cei mai mulţi va predomina un anumit tip de frică (frica de evaluri negative la cei cu fobie socială).

4.3.2. Sunt gândurile tale raţionale sau nu?

Odată ce ţi-ai identificat gândurile, e bine să determini dacă ele sunt raţionale sau nu. Există câteva paternuri de gânduri iraţionale, cunoscute ca fiind erori de gândire sau cogniţii distorsionate. Aceste paternuri te pot ajuta să determini dacă gândurile tale sunt raţionale sau nu. 

Principalele distorsiuni cognitive sunt: 

1. Gîndirea “tot sau nimic”: Fie vezi lucrurile în alb, fie in negru. De exemplu,”ei spun ceva neplăcut, deci sunt nişte persoane rele”, ”O singură greşeală, îmi ruinează întreaga muncă”.

2. Suprageneralizare: Consecinţele unui singur eveniment neplăcut se răsfrâng asupra mai multor situaţii. De exemplu: “Sunt neajutorat în tot ceea ce fac”, “sunt un incompetent în toate domeniile”

3. Filtru mental: Tu alegi un singur detaliu, te legi numai de el, şi ajungi la concluzii nefondate. De exemplu dacă nu primeşti un telefon de la un prieten concluzionezi: “ Nu-i pasă de mine.” Sau dacă în timp ce vorbeşti cu cineva, observi că acea persoană cască-ajungi la concluzia: “ Îl plictisesc”.

4. Minimalizarea şi ignorarea succeselor: Ignori experienţa plăcută, ca şi cum ea nu contează. În acest fel, poţi menţine un anumit gând negativ, care este în contradicţie cu experienţa de viaţă. De exemplu: la locul de muncă ai reuşit să te impui, propunănd o  idee, dar tu “uiţi” acest lucru, iar la sfârşitul zilei îţi spui: “Încă o zi pierdută, în care nu am făcut nimic.”

5. Tragerea unor concluzii pripite: Interpretezi negativ un eveniment, deşi nu sunt suficiente informaţii despre acesta:

· “Citirea altor persoane sau a ceea ce gândesc”: pornind de la anumite gesturi, cuvinte, ajungi să evaluezi persoana într-un anumit fel, fără să verifici dacă aşa stau lucrurile. Exemplu: “Dacă nu răde înseamnă  că nu-i place de mine” “Oftează pentru că îi creez diconfort”.

· Eroarea prezicătorului: Anticipezi că lucrurile vor fi bune sau rele şi eşti convins că predicţia ta este adevărată.

6. Catastrofarea sau minimizarea: Exagerezi importanţa anumitor evenimente, aspecte şi ignori altele.

7. Folosirea lui “trebuie”: Încerci să te motivezi, folosind cuvinte ca şi “trebuie”. Astfel de expresii ne limitează foarte mult  acţiunile (“trebuie să fac asta şi nu altceva”), iar nerealizarea sarcinii respective ne face să ne simţim vinovaţi, frustraţi, furioşi.

8. Personalizarea: Te vezi pe tine ca fiind cauza unor evenimente externe negative, pentru care nu eşti responsabil. Ex: “Aduc ghinion”, “I-am supărat” “Se simt rău din cauza mea”. Aminteşte-ţi că aşa cum tu eşti responsabil pentru ceea ce simţi, aşa şi ceilalţi sunt responsabili pentru trăirile lor emoţionale.

Ţinând un jurnal cu gândurile care îţi apar în minte în  diverse situaţii, vei putea să selectezi gândurile iraţionale, nefolositoare, care te fac să te simţi anxios. În acest jurnal îţi poţi nota diversele modalităţi prin care încerci să-ţi modifici gândurile. Mai jos sunt prezentate câteva rânduri din jurnalele pacienţilor cu diverse tulburări anxioase.

	                          Jurnal al unei persoane cu fobie socială

   Descrierea                 gânduri  iraţionale şi                    gânduri raţionale şi           

    situaţiei                   intensitatea anxietăţii                       nivelul anxietăţii


	Beau cafea şi sunt în faţa unor persoane
	S-ar putea să tremur şi să vars cafeaua. Mă vor vedea tremurând şi….Vor crede că sunt nebun. Nu mă vor plăcea şi se vor muta în altă parte sau vor pleca. S-ar putea să vorbească despre mine. Nu trebuie să fiu tensionat, deoarece ar însemna că sunt un eşec.

Anxietate: 80
	S-ar putea să mă vadă sau nu. Probabil nici nu se gândesc la mine. Chiar dacă o fac, vor crede că sunt puţin tensionat. Nu vor crede că sunt nebun, ci doar puţin supărat. Nu vor vorbi despre mine, deoarece au lucruri mult mai importante de făcut.

Anxietate: 45


	Jurnal al unei persoane cu agorafobie

   Descrierea                 gânduri  iraţionale şi                    gânduri raţionale şi           

    situaţiei                   intensitatea anxietăţii                       nivelul anxietăţii


	Sunt în tren  
	Faptul că sunt în tren mă face să mă simt prost şi să-mi pierd controlul.

Voi înnebuni dacă nu pot să mă dau jos.

Ce vor cred ceilalţi ?

Nu voi face faţă.

Sunt un nimic şi toată lumea o ştie.

Anxietate: 75
	Probabil nu-mi voi pierde controlul.

Chiar dacă nu mă simt bine, acest lucru nu înseamnă că situaţia este periculoasă.

Nu voi înnebuni. Voi fi poate puţin derutat.

Oamenii nu vor observa nimic, cel mult vor remarca o uşoară tensiune.

Anxietate: 50


Gândirea raţională nu va duce la dispariţia totală a gândurilor negative. Este o modalitate mai realistă de a te privi pe tine şi pe ceilalţi, de a maximiza succesul în diverse situaţii. E important să faci distincţie între gândirea iraţională şi cea pozitivă şi raţională. Câteva exemple de gânduri raţionale şi iraţionale sunt prezentate mai jos. Încercă să identifici distorsiunile cognitive care apar:

Exemplu 1

Gânduri iraţionale: Nu am obţinut slujba şi acest lucru dovedeşte că sunt un nimic. Niciodată nu voi obţine ceea ce îmi doresc.

Mecanisn de apărare: Oricum, nu mi-am dorit slujba respectivă.

Gânduri raţionale: Sunt dezamăgit, dar pot să fac faţă.

Exemplu 2
Gânduri iraţionale: Ce se întâmplă dacă nu mă descurc? Va fi 

                               dezastru.

Mecanisn de apărare: Va fi uşor.

Gânduri raţionale: Voi putea face faţă. Nu trebuie să fiu perfect. Voi da ce pot.

Mai jos sunt prezentaţi câţiva indicatori care te vor ajuta să faci distincţia dintre cele trei tipurile de gândire:

Gânduri iraţionale: “Trebuie să…”

                             “Nu voi suporta dacă….”



           “Dacă…. va fi groaznic”

Mecanisn de apărare: ”Nu-mi pasă dacă…”



               “Nu aş fi făcut nimic, oricum”



               “E bine că s-a întâmplat…”

Gânduri raţionale: “Prefer să…”

  

          “Voi face tot ce voi putea”



          “Mi-ar plăcea să…” 

4.3.3. Schimbarea gândurilor

Există câteva tipuri de întrebări deosebit de utile care te-ar putea ajuta să-ţi schimbi cogniţiile. 

· Ce evidenţe ai pentru găndurile tale?, Există altă alternativă de a vedea situaţia?, Există vreo altă explicaţie?

· Ce cred ceilalţi despre tine?
· Sunt judecatile tale bazate pe ceea ce simti sau pe ceea ce faci? De cele mai multe ori in cazul persoanelor  cu anxietate  se întamplă urmatorul lucru: ei afirmă că nu pot face faţă diverselor situatii deoarece se simt anxiosi si ignora faptul că în situatiile respective au comportamente adecvate care îi ajuta sa iasa  cu bine din situatia stresanta.

· Iti fixezi standarde prea inalte si irealizabile? Unii  isi fixeaza scopuri irealiste, care neputând fi atinse duc la anxietate. Astfel de standarde ar fi: ”Trebuie sa fiu cel mai bun intotdeauna”, “Trebuie sa fiu perfect”.

· Ai uitat factorii relevanti sau te centrezi doar pe cei irelevanti? Multi uita anumite informatii despre performantele bune pe care le-au avut, atunci cand trebuie sa faca fata unei situatii mai dificile. Ex: ”Pentru că un prieten de-al meu a murit de atac de inima, voi avea si eu un atac de cord.”
· Te conduci dupa principiul tot sau nimic? De multe ori anxiosii se evalueaza in termeni de alb sau negru:”Daca oamenii nu-mi arata ca ma plac, inseamna ca mă urasc. 
·  Ce s-ar intampla daca s-ar intampla  cu adevarat? Pacientii anxiosi nu se gandesc foarte detaliat la ce s-ar intampla cu adevarat daca frica sau ingrijorarile lor ar aparea. Astfel, punandu-l pe pacient sa se gandeasca la toate consecintele evenimentului stresant, acesta constata că, de fapt, acestea nu sunt chiar aşa de dezastruoase cum le anticipa.
· Cum crezi ca vor fi lucrurile peste cateva luni sau ani? Lucrurile privite dintr-un alt aspect temporal, pot îmbunatati foarte mult situatia (ex. in cazul unui divort, al unui esec profesional)
· Supraestimezi probabilitatea de aparitie a unui eveniment? Acest lucru e foarte des intalnit in cazul anxiosilor. 
· Subestimezi modalitatile tale de a face fata situatiei? Este foarte util să  treceţi in revista modalitatile prin care aţi făcut faţă situatiilor similare din trecut.
· Cât de frecvent crezi că va apărea frica ta?
Nu te aştepta ca credinţele negative să dispară complet, dintr-o dată. Vei avea nevoie de mult timp şi practică pentru a-ţi testa gândurile şi pentru a le înlocui cu altele mai adaptative.

4.4. Exemplu practic

Notează un exemplu de situaţie în care ai interpretat greşit  situaţia respectivă. Alege o situaţie în care nu te-ai simţit bine. Începe mai întâi cu situaţii în care nivelul anxietăţii tale nu este prea mare. Aminteşte-ţi ce ţi-a trecut prin minte în situaţia respectivă şi examinează fiecare gând în parte. De asemenea notează nivelul anxietăţii tale. Apoi găseşte pentru fiecare gând negativ, unul raţional şi evaluează din nou nivelul anxietăţii pe care l-ai fi experienţat dacă ai fi gândit raţional în situaţia rspectivă.

	   Descrierea                   gânduri  iraţionale şi                    gânduri raţionale şi           

    situaţiei                      intensitatea anxietăţii                       nivelul anxietăţii


	 
	
	

	
	
	

	
	
	

	
	
	

	
	
	

	
	Anxietate:
	Anxietate:


4.4.1. Probleme care pot să apară

“Nu-mi trece nimic prin minte”

Dacă la început ţi-e greu să afli ce ţi-a trecut prin minte, întreabă-te “ Ce aş putea crede despre situaţia respectivă?”, “Ce motive am să fiu îngrijorat?”. Deci, dacă nu poţi să-ţi identifici gândurile chiar în situaţia respectivă, încearcă să vezi ce ţi-a trecut prin minte, imediat după ce a trecut situaţia respectivă- atunci când  eşti deja liniştit. 

“Nu mă pot gândi la alternative”

Evaluarea gândurilor pe care le avem nu este ceva normal, ce facem în fiecare zi. S-ar putea să-ţi fie greu la început să fii obiectiv şi să generezi alte răspunsuri mai adaptative. Nu te descuraja dacă la început alternativele pe care le găseşti nu sunt foarte eficiente. Te aştepţi să câştigi campionatul de tenis din oraşul tău doar după 6 lecţii de tenis?

“Nu cred în gândurile raţionale”

Nu trebuie să fii convins de la început că alternativele raţionale sunt mai eficiente. Consideră-le ca pe o ipoteză care urmează a fi testată ulterior. Comportă-te ca şi cum ar fi adevărate şi vezi ce se întâmplă.

“Mă simt în continuare anxios”

Până nu vei crede că totul va fi bine, nu vei putea scăpa de anxietate. Oricum, acum ştii că poţi să faci faţă diverselor situaţii, că anxietatea este o parte normală a vieţii noastre, iar pe măsură ce vei recurge la gândurile raţionale, anxietatea ta se va diminua treptat. Programnul de expunere gradată, care va fi prezentat în continuare te va ajuta să realizezi acest lucru. 

Nu te descuraja dacă observi  că credinţele  iraţionale apar din nou. Este normal să apară, mai ales dacă au persistat aşa de mult timp. Cu cât vor apărea mai des, cu atât vei avea ocazia să le chestionezi şi să facilitezi schimbarea lor.

4.4.2. Cum să faci  faţă emoţiilor negative?

Mai jos sunt prezentate câteva sfaturi care te pot ajuta să elimini emoţiile neplăcute atunci când eşti în compania mai multor persoane:

1. De exemplu, atunci când simţi fiori sau junghiuri la nivelul stomacului, în loc să-ti spui: ”Oo, nu. Devin anxios!”, spune-ţi: “Ştiu ce înseamnă aceste simptome. Dar pentru a nu deveni anxios pot apela la exerciţiile de relaxare”.

2. Învaţă-te  sa-ti spui în gând : “Am mai făcut acest lucru anterior şi stiu cum să-l fac.”, “Ia-o pas cu pas.”, ”Nu trage concluzii pripite.”.

3. Evită afirmaţii de genul: “ Sunt incompetent. Şi un copil ar putea să facă asta”, pentru că s-ar putea să-ţi controleze viaţa.

4. Învaţă-te  să te lauzi, să-ţi dai întăriri pozitive: “Am făcut o treabă bună.”, “Într-adevăr nu am avut o zi bună astăzi, dar am reuşit să fac faţă  aglomeratiei din tren”. Aminteşte-ţi că cele mai preţioase laude vin din interiorul tău, pentru că tu te cunoşti cel mai bine şi ştii ce înseamnă acţiunile tale. Întăririle pozitive te ajută să lucrezi asupra problemelor tale şi să ai mai multă încredere în tine. Ele sunt caracteristici ale persoanelor puternice, cu o stimă de sine ridicată: ele au învăţat cum  să se încurajeze şi să se recompenseze. Recurgerea la aceste recompense, nu este  răsfăţ, ci o modalitate de a face faţă mai uşor bolii şi problemelor tale.

                         10 exemple de gânduri iraţionale

Terapeutul tău îţi va spune mai multe

despre  aceste idei  iraţionale.

Sumarizare: Identificarea şi schimbarea  gândurilor iraţionale despre sine, ceilalţi şi evenimente, constitue o parte importantă în tratarea fobiei sociale. Prin chestionarea sistematică a gândurilor iraţionale în situaţii reale de viaţă, gândurile pozitive vor lua treptat locul celor negative şi vor deveni un  mod natural de gândire.

Capitolul 5: Expunere gradată

În acest capitol vei învăţa cum să faci  faţă fricii, confruntând-o şi realizând acele activităţi  pe care înainte le evitai sau le duceai la capăt, trăind o anxietate puternică.

În prima parte vom discuta cum se dezvoltă frica faţă de anumite situaţii, în care persoana cu fobie socială va crede că va  păţi ceva. Persoana poate să fi trăit cândva anxietate în situaţii similare. De exemplu: într-o zi ai experienţat o anxietate puternică într-un mic magazin chinezesc. Pentru a fi în siguranţă începi să eviţi magazinul chinezesc şi chiar alte magazine asemănatoare. După un anumit timp vei evita chiar şi magazinele foarte mari, deoarece frica şi evitarea ta s-a generalizat. 

De fiecare dată când persoana cu fobie va trăi ceva neplăcut într-o situaţie, va tinde să o evite în viitor. Recurgând la acest comportament de evitare, ea va elimina frica şi anxietatea pe moment (beneficii de scurtă durată), dar va exacerba frica  faţă de situaţii asemănătoare şi va alimenta anxietatea şi fobia socială (costuri de lungă durată). Deci, evitarea nu ajută la eliminarea anxietăţii, ci din contră o menţine în timp.

Ce se întâmplă dacă nu mai eviţi situaţiile respective? La început vei fi foarte anxios, dar data viitoare când te vei afla într-o situaţie asemănătoare îţi va fi mai puţin frică şi te vei simţi mai confortabil.


Cel mai bun remediu pentru fobia socială este: să recurgi la folosirea gândirii raţionale înainte de a confrunta o situaţie mai stresantă, să utilizezi exerciţiile de control a respiraţiilor, şi să rămâi în situaţia respectivă până când anxietatea ta va scădea.  Cum să realizezi toate acestea? Acest capitol te va familiariza cu  toţi aceşti pasi.

Unul dintre scopurile intervenţiei în cazul fobiei sociale este prevenirea evitărilor şi ruperea asocierii dintre o situaţie şi trăiri emoţionale negative. E bine ca acest proces să se realizeze gradat, ca persoana fobică să nu încerce înainte de a fi pregătită să confrunte situaţiile pe care le-a evitat ani de zile. În acest caz anxietatea care apare datorită expunerii într-o situaţie va fi  aşa de mare, intensă, încât ea va crea o asociere şi mai puternică între emoţii negative şi  diverse situaţii. 

Mai întâi trebuie să confrunţi situaţiile  care sunt asociate cu un nivel mic de anxietate, iar apoi progresiv să te focalizezi şi pe situaţiile mai delicate. Acest proces este cunoscut sub denumirea de desensibilizare. Trebuie să-ţi aminteşti că pentru început e normal să  simti un anumit nivel de anxietate atunci când te vei confrunta cu anumite situaţii.

Desensibilizarea presupune formularea unor scopuri şi stabilirea pentru fiecare scop a unui număr de paşi care vor fi realizaţi. Fiecare pas este practicat de mai multe ori  până se realizează trecerea la pasul următor. Tot ce ai învăţat până acum, va fi folosit pentru realizarea paşilor şi  pentru trecerea de la un pas la altul.

5.1-Planificarea programului

5.1.1.Primul pas

Stabileşte-ti o listă de scopuri pe care doreşti să le atingi. S-ar putea să vrei multe lucruri, dar pe moment limitează-te doar la scopurile care sunt asociate cu anxietate în diferite situaţii. În primul capitol ai completat o listă cu  situaţiile  stresante, care te-ar putea ajuta în stabilirea scopurilor. Mai jos sunt ilustrate câteva scopuri, pentru a te ajuta în formularea lor:

· Să fiu capabil să mânânc la un restaurant

· Să fiu capabil să fac un anunţ în fata a 10 persoane

· Să pot să mă duc la bancă şi să iau banii

Scopurile trebuie să fie specifice şi concrete si să varieze în funcţie de dificultatea realizării lor.

Cu cât scopurile sunt formulate mai specific, cu atât achiziţia lor va fi realizată mai uşor şi vei fi sigur că ai realizat ceea ce ţi-ai propus (exemplu: “a fi fericit” în comparaţie cu “a merge la petrecerea organizată de Maria, a  sta acolo cel puţin o jumătate de oră şi a discuta cu cel puţin două persoane”). Cu cât sunt mai specifice scopurile, cu atât îţi va fi mai uşor să evaluezi modul în care ai realizat primul pas. Dacă scopul tău este “să mă duc la petrecerea Mariei” şi reuşeşti să mergi acolo, poţi să afirmi ulterior că ai eşuat în realizarea acestui pas deoarece te-ai dus la petrecere, dar nu te-ai simţit bine acolo. Pe de altă parte, dacă scopul tău era “să  mergi la petrecerea organizată de Maria, să stai acolo cel puţin o jumătate de oră şi să discuti cu cel puţin două persoane” şi l-ai realizat cu succes, nu vei mai avea vreun motiv să afirmi că ai  eşuat. Specificitatea scopurilor te va ajuta să remarci progresele pe care le faci.

Fixează-ti atât scopuri de lungă durată, cât şi scopuri de scurtă durată

Din nou trebuie să fii atent la modul de formulare al scopurilor de lungă durată. De exemplu, un scop de lungă durată ar putea fi: “să mă simt confortabil în situaţiile sociale”. Această formulare este bună atâta timp cât stii ce înseamnă să te simţi comfortabil şi care sunt situaţiile sociale respective. Pentru atingerea unui astfel de scop, se formulează mai multe scopuri mai specifice, mai concrete şi de mai scurtă durată.

Nu-ţi propune să elimini anxietatea

Un scop formulat astfel: ”să mă duc la petrecere şi să nu mă simt anxios” va fi foarte greu de realizat deoarece este imposibil să eliminăm orice urmă de anxietate. O altă problemă care apare este să te centrezi asupra anxietăţii deoarece cu cât  eşti mai preocupat  să nu devi anxios, cu atât vei fi mai anxios. Dacă îţi cere cineva să nu te gândeşti la un elefant roz  ce ţi-ar trece prin minte? Scopuri ca “a merge la petrecere şi a confrunta anxietatea” sunt mult mai rezonabile şi mai utile.

În spaţiul alocat mai jos, te rog formulează 5 scopuri pe care doreşti să le atingi. Scopurile ar trebui să varieze în dificultate (unele să poată fi atinse peste câteva zile, altele peste câteve luni).

1. ……………………………………………………………………….

2. ……………………………………………………………………….

3. ……………………………………………………………………….

4. ……………………………………………………………………….

5. ……………………………………………………………………….

5.1.2. Al doilea pas

Sparge fiecare dintre scopurile propuse mai sus în paşi mai mărunţi care te vor ajuta să atingi scopul formulat. Să luăm spre exemplu scopul “să mănânc într-un restaurant”. Pentru a fi capabil de realizarea acestui scop, este nevoie să eliminăm frica prin:



-manipularea cantităţii de mâncare



-alegerea unor locuri mai puţin aglomerate şi pretenţioase

Deci, începi fie cu cantităţi mici de mâncare, fie cu locuri mai puţin aglomerate, iar treptat creşti cantitatea de mâncare şi alegi locuri mai aglomerate.

Scopul formulat mai sus poate fi “spart” în următorii  paşi:

1. a bea un suc în restaurant dimineaţa

2. a bea ceva la amiază în restaurant

3. o cafea şi un sandwich, dimineaţa în restaurant

4. o cafea şi un sandwich, la amiază în restaurant

5. la amiază-două feluri de mâncare, stai în restaurant aproximativ

    20 de minute chiar dacă nu reuşeşti să termini de mâncat

6. la amiază-două feluri de mâncare, stai până termini de mâncat

5.1.3. Al treilea pas

Evaluează pentru fiecare pas atins, nivelul anxietăţii. Pentru acest lucru foloseşte o scală de la 0 la 100 (100-reprezintă anxietate maximă, iar 0-lipsa anxietăţii).  O cotă de 30 reprezintă un nivel de anxietate acceptabil, tolerabil. Această evaluare te va ajuta în monitorizarea progresului pe care îl faci.

5.1.4. Planificarea expunerii

Ţinta acestui subcapitolul este să te familiarizeze cum să atingi scopurile pe care ţi le-ai propus. Pentru acest lucru trebuie să te gândeşti  la ceea ce ai putea face şi este similar cu scopul tău, dar mai uşor decât acesta (situaţii care diferă printr-o caracteristică sau mai multe de situaţia specificată în scop). 

Următoarele aspecte pot fi diferite:




-unde




-când




-cu cine




-pentru cât timp




-ce

Numărul de paşi necesari pentru realizarea scopului depinde de fiecare persoană în parte si de dificultatea sarcinii. Alege paşii astfel încât şansa de realizare a lor să fie de aproximativ 75%. Dacă şansa de realizare a unui pas este mai mică, ar fi indicat să alegi încă un pas intermediar, mai uşor de realizat. Exersează un pas de mai multe ori până când nivelul de anxietate scade (cam la 30) iar şansele de reuşită sunt de aproximativ 75%. Numai după aceea treci la următorul pas.

Monitorizează-ţi progresul şi încearcă să lucrezi în acelaşi timp la realizarea mai multor scopuri. Ar fi bine să te centrezi atât pe scopurile de scurtă durată, cât şi pe cele de lungă durată, în acelaşi timp.

5.2. Implementarea programului

1. Începe cu ceva relativ uşor sau care implică un nivel de anxietate scăzut sau cu ceva care constituie o prioritate pentru tine

2. Continuă… Fii sigur că în fiecare zi încerci să faci ceva pentru tratarea fobiei sociale. Elimină evitările. Dacă eviţi o situaţie într-o zi, vei recădea şi-ti va fi mai greu să faci progrese. Chiar dacă ai o zi grea, nu te da bătut.

3. Şi continuă…Confruntă situaţiile regulat şi frecvent până când frica ta se va diminua. Uneori este nevoie să confruţi de 3 sau 4 ori pe săptămână o anumită situaţie pentru a diminua frica. Continuă să confrunţi o situaţie şi după ce frica a dispărut. Regula este: Cu cât frica este mai mare, cu atât trebuie să o confrunţi de mai multe ori.
4. Verifică progresul Aşteaptă-te şi la eşecuri, nu numai la succese şi nu reacţiona catastrofic când ele apar. Îmbunătăţirile  nu urmează o linie ascendentă, ci una cu urcuşuri şi coborâşuri. E bine să ai un jurnal în care sa-ti notezi scopurile, paşii urmaţi, realizările, precum şi scurte comentarii privind modul în care ai depăşit cu bine anumite situaţii. Acest lucru te va ajuta sa-ti structurezi programul şi-ti va oferi un feedback privind modul în care progresezi. Poţi învăţa  tot aşa de multe şi de la dificultăţi şi eşecuri, cât şi de la succese. Şi nu uita să te întăreşti pozitiv în momentul în care ai mai trecut cu bine de un pas!

  5.3. Practicarea paşilor

· Foloseşte-te de relaxare şi de exerciţiile pentru respiraţie înainte de a realiza ce ti-ai propus Gândeşte  raţional despre sarcina pe care  o ai de îndeplinit. Încearcă să te relaxezi cât poţi de mult. Nu e nici o problemă dacă nu eşti pe deplin relaxat şi calm.
· Concentrează-te asupra sarcinii pe care o ai de îndeplinit în timp ce eşti în situaţia respectivă, şi nu pe ceea ce simti sau ce ar putea gândi ceilalţi despre tine
· Monitorizează-ţi ritmul respiraţiilor la intervale regulate
· Nu te panica când apar semnele anxietăţii. Dacă situaţia permite, retrage-te într-un colţ şi controlează-ţi respiraţia şi gândurile care îţi trec prin minte. Dacă nu este posibil acest lucru, continuă activitatea respectivă, fără să încerci să mai faci ceva (de exemplu: dacă apare tăcerea într-o conversaţie pe care o ai cu cineva, las-o să se întâmple. Nu esti responsabil pentru acest lucru.
· Nu fugi dintr-o situaţie până când nu te linişteşti Chiar dacă într-o situaţie frica este mare, nu fugi din acea situaţie: confrunt-o. Cu cât vei rămâne mai mult în acea situaţie, cu atât  vei deveni mai calm şi vei diminua frica. Dacă părăseşti o astfel de situaţie în momentul în care apare frica, s-ar putea să vezi acest lucru ca un eşec şi să-ţi pierzi încrederea în tine.
· Laudă-te pentru succesele obţinute!
5.4. Desensibilizarea realizată în imaginar

În anumite cazuri este dificil să realizezi  toţi aceşti  paşi în viaţa de toate zilele, iar atunci poţi să-i practici în imaginar. Acest tip de desensibilizare ia mai mult timp decât expunerea gradată în diverse situaţii şi se foloseşte atunci când nu poţi realiza paşii în realitate. Se foloseşte asociată cu expunerea gradată la situaţiile stresante. Doar această tehnica nu ajută la  tratarea fobiei.


Se recurge la următorii paşi:

1. Descrie detaliat situaţia stresantă

2. Listează toţi paşii necesari implicaţi în activitatea respectivă

3. Notează aceşti  paşi pe cartonaşe

4. Aranjează cartonaşele în ordinea dificultăţii sau anxietăţii pe care o determină

5. Pe fond de relaxare imaginează-ţi fiecare pas în parte. Fă acest lucru doar când eşti relaxat

De exemplu, să presupunem că doreşti să participi la un interviu pentru obţinerea unui loc de muncă. Aceasta este o situaţie care provoacă frică în general la majoritatea persoanelor, dar pentru cei cu fobie socială constituie o preocupare exagerată, frica să nu fie stupizi, sau să nu fie negativ evaluaţi. Unii paşi îi poţi practica în viaţa de toate zilele: îl rogi pe un prieten să te intervieveze, vizitezi clădirea în care va avea loc interviul. Alţi paşi ar fi dificil de realizat în viaţa de toate zilele, şi poţi să ţi-i imaginezi:

· Îţi spui numele

· Eşti  în sala de aşteptare înainte de interviu

· Mai aşteaptă şi alţi indivizi

· Îţi auzi numele şi te ridici

· Intri în sala de interviu. Acolo este persoana care 

                         realizează  interviul

· Intri în sala de interviu. Acolo se află mai multe persoane care realizează interviul…şi aşa mai departe

Imaginează-te în aceste situaţii, comportându-te adecvat. Chiar dacă nu crezi că vei putea să te comporţi aşa în situaţii reale, imaginează-ţi acest lucru. Imaginează-ţi doar câte o singură scenă. Nu trebuie să-ţi imaginezi toate scenele într-o singură zi.

5.5  Exerciţii de planificare a activităţii

Exemple practice:

Realizează un plan de expunerea gradată pentru următoarele scopuri:

1. Scop: Realizarea unei sarcini la servici, în timp ce şeful tău te
                           priveşte
Paşi:…………………………………………………………………

        ……………………………………………………………………


  ……………………………………………………………………

 
  ……………………………………………………………………


  ……………………………………………………………………


  ……………………………………………………………………


  ……………………………………………………………………


  ……………………………………………………………………

2.  Scop: Ţinerea unui discurs de 5 minute la petrecerea ţinută cu
                            ocazia zilei de naştere a prietenului tău
Paşi:…………………………………………………………………

        ……………………………………………………………………


  ……………………………………………………………………

 
  ……………………………………………………………………


  ……………………………………………………………………


…  .……………………………………………………………………………


…………………………………………………………………………………


…………………………………………………………………………………


Realizarea propriilor scopuri


Din lista ta de 5 scopuri selectează două cu care vrei să începi  să lucrezi şi pentru fiecare scop evidenţiază paşii necesari:

1.  Scop:………………………………………………………….
 Paşi:…………………………………………………………


…………………………………………………………….


…………………………………………………………….


…………………………………………………………….


…………………………………………………………….


…………………………………………………………….


…………………………………………………………….


…………………………………………………………….


…………………………………………………………….


…………………………………………………………….


…………………………………………………………….


…………………………………………………………….

2.  Scop:

 Paşi:…………………………………………………………


…………………………………………………………….


…………………………………………………………….


…………………………………………………………….


…………………………………………………………….


…………………………………………………………….


…………………………………………………………….


…………………………………………………………….


…………………………………………………………….


…………………………………………………………….


…………………………………………………………….


…………………………………………………………….

Capitolul 6: Asertivitatea

6.1. Ce este asertivitatea?

Asertivitatea este capacitatea unui individ de a-şi comunica opiniile, gândurile, sentimentele într-o manieră directă, fără însă a-i jigni pe ceilalţi. Acest lucru implică şi asculatarea activă a ceea ce au alţii de spus. Când nu suntem asertivi, comunicăm mai puţin şi negăm drepturile pe care le avem. A fi asertiv înseamnă a avea mai multă încredere în forţele proprii, a avea mai mult control în viaţa ta, asumarea responsabilităţii şi creşterea stimei de sine. Când te simţi aşa (asertiv) vei putea să stabileşti mai uşor relaţii cu celelalte persoane. 

Deci, pentru început, e bine să vezi cum te simţi şi ce ai dori, iar apoi să alegi ce să faci. Cuvântul cheie este aici “a alege”, deoarece poţi alege între a fi asertiv şi a-ţi exprima drepturile, şi a fi neasertiv (de la pasivitate până la agresivitate).


A fi asertiv înseamnă:

· să te valorizezi şi să crezi că ai dreptul să-ţi exprimi opiniile

· să împărtăşeşti  cu ceilalţi ceea ce simţi

· să respecţi drepturile şi nevoile celorlalţi

· să alegi răspunsul pe care îl vei avea în diferite situaţii

· să te simţi  bine cu tine, cu nevoile tale şi cu reactiile tale

6.2. Ce sunt răspunsurile neasertive?

Cele mai frecvente tipuri de răspunsuri neasertive sunt: pasivitatea şi agresivitatea.

6.2.1-Pasivitate

În cazul pasivităţii, nu-ţi exprimi sentimentele, opiniile, nevoile şi negi drepturile pe care le ai. Cu alte cuvinte, deseori faci lucruri care nu-ţi fac plăcere, nu te încântă, sau pentru care n-ai mai avea timp. Din punct de vedere emoţional, pasivitatea duce la o stimă de sine (modul în care te vezi pe tine) scăzută deoarece te critici pentru că nu ai curajul să spui ceea ce gândeşti sau ceea ce doreşti. De multe ori aceste persoane devin furioase, dezamăgite. Aceste sentimente nu fac altceva decât să crească starea de activare fiziologică şi să favorizeze apariţia tensiunii şi anxietăţii. De multe ori aceste persoane, din cauza frustrărilor, se descarcă pe alţii şi pot deveni agresive. Bineînţeles, după aceea se simt vinovate şi revin la comportamentul anterior. 

6.2.2-Agresivitate

Unele persoane reacţionează în foarte multe situaţii, agresiv. Există mai multe motive care explică această reacţie, dar de cele mai multe ori se datorează unor gânduri iraţionale (ceilalţi îmi fac viaţa amară şi îmi creează numai probleme”). De multe ori, aceste persoane se învinovăţesc  pentru comportamentul lor. De asemenea şi agresivitatea duce la creşterea activităţii fiziologice şi la apariţia anxietăţii şi furiei.

Pasivitatea este problema cea mai comună în cazul fobiei sociale şi a tipului de personalitate evitant. Există două motive care stau la baza acestei afirmaţii:


Următoarele exemple surprind toate cele trei tipuri de răspun-suri: pasive, agresive şi asertive. Din exemple vei observa că răspunsurile asertive nu jignesc pe celelalte persoane. Chiar dacă se întâmplă acest lucru nu e vina ta, e problema lor.

a                     Exemplul 1: Unchiul tău te roagă să-i împrumuţi  maşina. Tu nu vrei

                                            acest lucru, deoarece nu ai încredere in el şi ţi-e frică să nu aibă vreun accident. Ce îi spui?      
                       pasivitate:    Da, poţi să o iei, dar să ai grijă. 

                       agresivitate: Cum de ai îndrăznit să-mi ceri maşina? Nu sunt aşa prost să  ţi-o dau!

                       asertivitate: Nu mă simt împăcată cu modul în care conduci, aşa că nu

                      ţi-o dau. Acest lucru nu înseamnă că nu te voi ajuta. Te-ai   gândit să închiriezi o maşină?….

 E               

Observi că nu spui doar “nu”, ci propui şi câteva sugestii pentru ca persoana respectivă să realizeze că te interesează problema lui.

                       Exemplul 2: Şeful tău iese din birou, îţi pune pe birou  documentele pe care tocmai le-ai terminat şi-ţi spune: “Sunt mizerabile!”.

                                            Cum reacţionezi?

                       pasivitate:
 Îmi pare rău. Sunt chiar aşa de rău făcute?
                       agresivitate: Dacă nu-ţi plac, fă-le singur!

                       asertivitate:  Ar fi mai bine să-mi spuneţi ce nu e bine şi cum să le 

                                             corectez. 

 E                   Exemplul 3:   Staţi la rând pentru a cere câteva informaţii de la ghişeu şi  când vă vine rândul, cineva se bagă în faţa dumneavoastră,                                             spunând “e vorba doar de o întrebare”. La ghişeu asteaptă multă lume.

                        pasivitate:
 Bine, întreabă.

                       agresivitate: Crezi că n-am altceva de făcut, decât să te ascult pe tine!

                       asertivitate:  Aştept de mult şi este rândul meu acum. Nu am multe de 

                                             întrebat nici eu.

                       Completaţi  spaţiile libere cu răspunsuri din cele trei categorii:


Exemplul 4: Eşti pe punctul de a răspunde la întrebarea pe care ţi-a pus-o fratele, când tatăl tău răspunde în locul tău. Aproape 

                                            întotdeauna are acest obicei, deşi tu vrei să răspunzi. 

                                            Răspunsul pe care îl dai tatălui tău este: 

                       pasivitate:
………………………………………………………….



………………………………………………………….

                       agresivitate: ………………………………………………………….



………………………………………………………….

                       asertivitate: ………………………………………………………….



………………………………………………………….


Exemplul 5: Prietenul tău tocmai află că te duci în oraş  şi te roagă să 

                                            îi cumperi o carte. Nu plănuiai să te duci în acea parte a 

                                            oraşului, iar parcarea acolo este dificilă, aşa că n-ai vrea să spui “da”.
                       pasivitate:
………………………………………………………….



………………………………………………………….

                       agresivitate: ………………………………………………………….



………………………………………………………….

                       asertivitate: ………………………………………………………….



………………………………………………………….

                       Exemplul 6: Ai cumpărat un prelungitor de la un magazin şi văzând că nu funcţionează, te-ai întors la magazin, sperând că vei primi altul în schimb. Dar ţi se spune că ar putea fi reparat, deşi tu vrei unul nou.

                       pasivitate:
………………………………………………………….



………………………………………………………….

                       agresivitate: ………………………………………………………….



………………………………………………………….

                       asertivitate: ………………………………………………………….



………………………………………………………….


Răspunsurile nonasertive se datorează experienţei noastre de viaţă. Răspundem astfel, fie pentru că părinţii, profesorii se aşteaptă de la noi  să avem un astfel de răspuns, fie pentru că este mai simplu. După mulţi ani, aceste răspunsuri devin o obişnuinţă. Este timpul să-ţi evaluezi modul în care răspunzi şi să decizi dacă  te ajută sau nu  să obţii ceea ce doreşti. Aşa cum exemplele o arată, asertivitatea implică comunicarea propriilor sentimente, fără a supăra alte persoane.


6.3. Lista drepturilor pe care le avem

· să ne judecăm comportamentul şi ceea ce gândim
· să nu ne justificăm comportamentul
· să ne schimbăm părerile
· să facem greşeli
· să spunem “Nu ştiu”
· să luam decizii
· să spunem “Nu înţeleg”
· sa spunem “Nu-mi pasă”
· să spunem “Nu”-fără să ne simţim vinovaţi
6.4. Mituri nonasertive

Există o mulţime de credinţe care ne determină să nu ne comportăm asertiv. Aceste credinţe au fost numite mituri deoarece sunt foarte rar testate şi de obicei ele sunt false.

Un astfel de mit, care ne împiedică să ne comportăm asertiv este: mitul prietenului bun. Dacă aderi la acest mit, atunci crezi că prietenul tău ar trebui să ştie tot ce îţi trece ţie prin minte şi  ar trebui să înţeleagă ceea ce simţi. Dacă am fi realişti ne-am da seama că acest lucru nu este posibil, şi chiar mai mult că el poate genera o mulţime de neînţelegeri şi conflicte între noi şi prietenul nostru 

Sfaturile date mai jos, numite “protecţii”-te vor ajuta să fii asertiv şi să-ţi susţi punctul de vedere.

Protecţia 1: Când este clar că persoana cu care comunici nu te lasă să fii asertiv (să spui nu), atunci este cazul să nu mai dai explicaţii, să nu mai răspunzi la întrebări şi să repeţi  răspunsul tău de mai multe ori fără să dai explicaţii. De exemplu poţi să apelezi la această protecţie în cazul în care ai de-a face cu un agent comercial foarte insistent. Cea mai mare greşeală, care se face în aceste cazuri este că persoana (în acel moment) continuă să dea explicaţii şi astfel, cealaltă persoană câştigă.

Protecţia 2-ignorarea selectivă: Această tehnică implică să răspunzi doar la anumite caracteristici ale comunicării cu o persoană, şi să le ignori pe celelalte. De exemplu dacă cineva ne reproşează ceva în legătură cu un eveniment din trecut, în ciuda mesajului clar pe care îl trimitem că nu dorim să discutăm despre aşa ceva: putem în acest caz să nu răspundem la critică, ci doar la celelate subiecte. Astfel devin şi ei obosiţi încercând să ne tot critice. Într-adevăr este greu să ignorăm critica, mai ales dacă este nefondată. Uneori ajută să spui: ”Te aud, dar nu am de gând să-ţi răspund. Am discutat despre asta mai demult şi ştii care este punctul meu de vedere. Dacă aduci în discuţie acest subiect îl voi ignora, dar asta nu înseamnă că nu putem discuta despre altceva”.

Protecţia 3 –dezarmarea furiei: Acest lucru implică o negociere. Când cineva se poartă agresiv cu tine, poţi să dezarmezi furia lui, încercând să refuzi să discuţi cu ea  atâta timp cât este furioasă. De exemplu poţi să-i spui: “Putem vorbi despre orice doreşti, dar mai întâi calmează-te.”. În cazul în care amândoi sunteţi furioşi e bine să faceţi o pauză până când vă potoliţi: “Suntem amândoi nervoşi. De ce să nu amânăm discuţia pe mai târziu, când vom fi mai calmi?”.

Protecţia 4- Uneori oamenii pentru a obţine ceea ce doresc de la noi, aduc tot felul de argumente mai mult sau mai puţin importante. Nu te lăsa influenţat! Concentrează-te asupra aspectelor importante! De exemplu, dacă cineva îţi spune:”Dacă nu vrei să-mi împrumuţi bani, înseamnă că nu ţii la mine”, tu poţi să-i răspunzi: “Nu înseamnă că nu ţin la tine, ci doar că nu doresc să-ţi împrumut bani.

Protecţia 5-fă  faţă  vinovăţiei  Unii oameni  reuşesc să obţină ceea ce doresc, făcându-i pe alţii să se simtă vinovaţi. De exemplu aşa procedează unii copii cu părinţii lor: “Ai fi un părinte perfect numai dacă mă mai laşi să mă joc în parc”. Dacă te simţi vinovat, întreabă-te de ce ai aceste sentimente de vinovăţie, ce ai făcut sau nu ai făcut de te simţi aşa.

6.5. Decizia de a te schimba

Următoarele întrebări te-ar putea ajuta să iei o decizie corectă cu privire la importanţa schimbării  răspunsurilor neasertive în răspunsuri asertive. 

Ce câştig dacă continui să fiu neasertiv? 

· Protecţia altor persoane

· Laudă pentru conformism

· Menţinerea unui comportament familiar

· Evitarea responsabilităţii  pentru iniţierea unor planuri

· Evitarea unor conflicte posibile

    Ce pierd  fiind neasertiv?

· Independenţa

· Puterea de a lua decizii

· Onestitate în ceea ce priveşte relaţiile cu ceilalţi

· Respectul celorlalţi

· Abilitatea de a influenţa deciziile, cererile şi expectanţele altor persoane

     Asertivitatea are mai multe avantaje sau dezavantaje?

6.6. Paşi spre asertivitate

Fii conştient de ceea ce simţi

Primul pas este să-ţi conştientizezi sentimentele care sunt asociate cu diferite situaţii. Stabileşte relaţia dintre sentimente şi gânduri, deoarece sentimentele nu sunt indicatori acuraţi ai realităţii unei situaţii.

Schimbă-ţi  cogniţiile  iraţionale

Gândurile tale sunt nerealiste sau exagerate? Dacă da- schimbă-le cu altele mult mai realiste. La o evaluare mai atentă a lor, îţi poţi da seama dacă situaţia este una dificilă sau dacă necesită vreo acţiune. 

Fii conştient de drepturile tale şi de posibilele consecinţe

Identifică drepturile pe care le ai într-o anumită situaţie şi drepturile celorlalţi. Gândeşte-te la consecinţele unui răspuns asertiv, la ce tehnici vei apela. De asemenea trebuie să iei în considerare şi consecinţele de lungă durată pe care le-ar avea asertivitatea asupra celorlalţi, asupra relaţiilor tale cu ceilalţi. Partenerul tău, prietenii şi colegii au nevoie de timp să se adapteze schimbării   pozitive din comportamentul tău. S-ar putea ca aserti-vitatea să schimbe poziţia persoanelor (relaţia de superioritate, autoritate) şi să fie nevoie de timp pentru o comunicare eficientă.

Decide ce ţi-ar plăcea să ţi se întâmple în diverse situaţii

Care este punctul tău de vedere? Ce ai prefera să se întâmple?

Decide ce vei spune sau face

Te simţi deja mai bine şi ai mai mult control într-o situaţie în care ti-ai examinat gândurile şi drepturile? Doreşti să-ţi exprimi nevoile, dorinţele? Cel mai important factor este ceea ce simţi în legătură cu decizia ta. Dacă te simţi frustrat şi furios, aceste trăiri  îşi vor pune amprenta asupra relaţiilor pe care le ai cu ceilalţi. Gândeşte-te cât de potrivit este să-ţi împărtăşeşti sentimentele în anumite situaţii (poate nu e tocmai indicat să o faci în faţa unui vânzător).

Transmite mesajul eficient
Dacă te hotăreşti să transmiţi mesajul, fă-o cât mai adecvat, fără să-i jigneşti pe cei din jur:

· Foloseşte afirmaţii de genul “Eu..” în loc de “Tu..” (“Mă simt….când…… deoarece…..”)

· Ai grijă să transmiţi acelaşi mesaj atât pe cale verbală, cât şi pe cale neverbală (gesturi, mişcări corporale, mimica feţei)

· Fii specific când spui ce anume din comportamentul celorlaţi  te deranjează

· Verifică sentimentele celorlaţi :”Pari supărat de ceea ce am spus”  şi chestionează dacă le-ai perceput acurat

Fii  pregătit să negociezi

Încearcă să fii flexibil în relaţiile cu ceilalţi. Te vei simţi mai confortabil când vei cunoaşte  dorinţele altor persoane (pentru că ţi-au spus-o, şi nu pentru că ai presupus tu), dorinţele tale şi cum să negociezi dacă sunt diferenţe.


Capitolul 7- Cum să faci  faţă recăderilor

Recăderile sunt normale, chiar şi în cazul persoanelor care fac progrese excelente pe parcursul programului. Când acest lucru se întâmplă, cei mai mulţi se alarmează, se sperie că problema lor a reapărut. Aceste recăderi sunt văzute ca fiind  devastatoare, tocmai datorită faptului că au o valenţă emoţională mare pentru persoana în cauză care a depus efort mare pentru a-şi trata fobia. Oricât de bruscă este recăderea, nu-ţi vei pierde noile abilităţi şi nu te vei întoarce din punctul din care ai plecat.

De obicei recăderile apar în perioadele mai dificile, mai stresante când ai probleme maritale, profesionale sau de sănătate. Pentru cei mai mulţi, aceste perioade de recădere reprezintă ceva trecător. După dispariţia stresorului, îţi va fi mai uşor să-ţi revi. Chiar dacă recăderea este mai mare, n-o considera ca pe o catastrofă: ai mai trecut prin situaţii asemănătoare şi stii ce să faci.

Progresul într-o intervenţie nu este liniar ascendent, ci mai repede cu multe urcuşuri şi coborâşuri, aşa cum se observă din graficul prezentat mai jos:

                  progresul într-o intervenţie

                                                                timpul

     7.1. Recăderi prelungite

Aceste recăderi multiple sau dificultăţi în atingerea progresului, sunt  consecinţe ale unei planificări mai puţin riguroase privind atingerea scopurilor şi paşilor, ale lipsei de practică. Nu te vei însănătoşi, doar gândindu-te la asta şi dorind acest lucru. Dacă întâmpini greutăţi, citeşte din nou manualul cu atenţie şi urmează toate recomandările. Trebuie să fii foarte atent la modul în care realizezi următoarele exerciţii:

      Controlul anxietăţii şi hiperventilaţiei

· Îţi monitorizezi regulat bătăile inimii în timp ce realizezi diferite activităţi?

· Recurgi la folosirea tehnicilor de control a respiraţiei, la gândirea pozitivă şi la relaxare atunci când simţi primele semne ale anxietăţii?

· Practici regulat relaxarea progresivă, în special înainte de o situaţie mai dificilă?

· Eşti prea obsedat în legătură cu anxietatea şi ceea ce implică ea ca simptome?

· Există stresori în viaţa ta care te împiedică să progresezi: probleme maritale, profesionale, etc.

· Ai probleme somatice, medicale: tensiune premenstruală, lipsa poftei de mâncare, insomnii?

Pl                                 Planificarea scopurilor şi paşilor

· Încerci să progresezi prea rapid sau prea încet?

· Există diferenţe prea mari de dificultate între paşi pe care i-ai ales?

· E nevoie să recurgi la introducerea unor paşi intermediari între paşii pe care i-ai realizat cu succes şi cei  care ţi se par prea dificili?

· E nevoie să practici timp îndelungat un anumit pas până să treci la următorul?

· Este şansa de reuşită a unui pas mai mică de 75% ? Dacă paşii  stabiliţi sunt prea grei sau prea uşori, progresul nu va apărea.

· Eşti sigur că nu doreşti prea mult de la tine într-un timp prea scurt? Asigură-te că îţi vei acorda întăriri pozitive atunci când vei realiza cu succes ceea ce ţi-ai propus. Aminteşte-ţi că cheia succesului este progresul treptat şi regulat

   Performană


    Foarte bună

Evenimente stresante





Gânduri neadecvate





Activare biologică





Eliberarea de hormoni








   Activarea răspunsului 


        fugă sau luptă





   


           


 Toţi cei care nu se simt confortabili în prezenţa altora,


                      care cred că sunt urmăriţi de ceilalţi


                                                ŞI


    Sunt excesiv de                                    Au o viziune realistă 


      preocupaţi de                                        că opinia celorlalţi


        opinia altor                                             nu este aşa de 


          persoane                                                 importantă








    dezvoltă fobie                           apare stânjeneala în anumite situaţii,


        socială                                              şi nu fobie socială











Persoanele din jurul tău, nu sunt interesate de comportamentul tău.  Ele sunt mult mai interesate de viaţa lor: de maşina pe care tocmai au cumpărat-o, de alimentele pe care trebuie să le cumpere, de ce vor găti mâine, cu cine se vor întâlni, etc


Persoanele care  te cunosc foarte bine, şi-au format deja o părere despre tine. Te pot vedea ca fiind o persoană mai tensionată, mai nervoasă, şi nu mai mult decât atât








Automate:     ele apar brusc în mintea ta  fără să depui vreun


                              efort


Distorsionate: nu surprind toate aspectele (fie ignoră anumite


                               aspecte, fie le exacerbează; minimalizează sau


                               maximizează)


Nefolositoare: determină şi menţin anxietatea; sunt greu de


                                schimbat şi te împiedică să obţi ceea ce vrei de  


                                la viaţă 


Involuntare: nu tu le alegi











                              Effort














Este raţional  sau  iraţional să gândeşti aşa?





Trebuie să obţii aprobarea şi iubirea tuturor persoanelor care sunt importante pentru tine.


Trebuie să dovedeşti că eşti competent şi că ai talent  într-un domeniu.


Viaţa este groaznică, catastrofică atunci când lucrurile nu ies aşa cum le-ai plănuit.


Dacă ceva te face anxios, trebuie să devii foarte preocupat de acest lucru.


Dacă oamenii sau lucrurile nu sunt aşa cum ar trebui, totul devine îngrozitor.


Oamenii care te rănesc sunt răi şi ar trebui blamaţi, pedepsiţi.


Emoţiile negative se datorează evenimentelor din exterior şi nu avem nici un control asupra lor.


E mai bine să eviţi situaţiile dificile decât să le confrunţi.


Tot trecutul este important şi dacă ceva te-a afectat, atunci acel ceva îşi va pune amprenta asupra comportamentului şi sentimentelor tale.


Poţi obţine fericirea, fiind pasiv şi neimplicat.








Frica de evaluări negative: persoanele cu fobie socială se tem că dacă vor spune ceea ce vor gândi sau fac anumite lucruri, ceilalţi îi vor critica, sau rejecta, sau se vor gândi mai puţin la ei


Credinţe iraţionale: dacă crezi, de exemplu, că dacă spui “nu” sau dacă nu eşti de acord cu părerea altora, atunci eşti responsabil pentru că i-ai făcut să se simtă prost. 








Nu-ţi propune scopuri prea mari de la început. Învaţă treptat cum să devii asertiv. Acordă-ţi timp şi ţie şi celorlalţi pentru acomodare.





Dacă continui să întâmpini dificultăţi, 


cere sfatul terapeutului tău.





Nivel de anxietate

